Tidlig på 1990-tallet flyttet Breian til Tingvoll på Nordmøre for å arbeide ved Norsk senter for økologisk landbruk. Her var han med i 30 bruks-prosjektet – et prosjekt som søkte å fange alle sider av til sammen 30 ulike gårder som drev økologisk landbruk rundt om i Norge. Dette var på en tid da økologisk landbruk var nytt i Norge og hvor man søkte å beskrive og forstå driftsformen med basis i konkrete gårdsbruk rundt om i Norge. Siste arbeidsplass for Breian var ved Norges Landbrukshøgskole hvor han arbeidet innenfor satsningsområdet agroøkologi. Breians refleksjoner rundt landbruk er samlet i boka Linjer i agronomiske landskap.